Virallinen lehti nro C 348 , 03/12/1999 s. 0052



KIRJALLINEN KYSYMYS E-0339/99 esittäjä(t): Edith Müller (V) komissiolle (23. helmikuuta 1999) Aihe: Komission sisäisiä tutkimuksia koskevien kertomusten toimittaminen eteenpäin Komission puheenjohtaja ilmoitti 9. lokakuuta 1998 päivätyllä kirjeellä parlamentin puhemiehelle, että komission lopulliset sisäisiä tutkimuksia koskevat kertomukset välitetään vastaisuudessa talousarvion valvontavaliokunnalle ennen kuin ne toimitetaan eteenpäin asiasta vastaavalle oikeusviranomaiselle. Komissio toimitti kuitenkin 23. marraskuuta 1998 valintamenettelyn COM/A/8-12/98 epäselvyyksiin liittyvän sisäisiä tutkimuksia koskevan kertomuksensa Belgian oikeusviranomaisille ilmoittamatta tästä parlamentille. 1. Voiko komissio kertoa, miksi komission puheenjohtajan lausunnosta huolimatta asiasta ei ilmoitettu parlamentille? 2. Milloin kertomus toimitetaan talousarvion valvontavaliokunnalle? 3. Mihin yksikköön tutkimuksen suorittaneet virkamiehet kuuluivat? 4. Osallistuiko petosten vastaisen toiminnan koordinointiyksikkö (UCLAF) tähän tapaukseen? Jos ei osallistunut, miksi? 5. Sisältääkö kertomus suosituksia kurinpitomenettelyn aloittamiseksi tiettyjä virkamiehiä vastaan? 6. Onko kurinpitomenettelyitä aloitettu tai virkamiehiä pidätetty virantoimituksestaan? Jos näin on menetelty, kuinka monta näitä tapauksia on ja mitä niistä on seurannut? Jos näin ei ole menetelty, miksi ei? 7. Voiko komissio vahvistaa, että sillä on tietoa siitä, että yhden tai useamman komission jäsenen kabinetin henkilökuntaa olisi sekaantunut näihin epäselvyyksiin? Komission jäsenen Erkki Liikasenkomission puolesta antama vastaus (7. huhtikuuta 1999) Vastauksena arvoisan parlamentinjäsenen kysymykseen komissio haluaa täsmentää, että 14. syyskuuta 1998 järjestetyn kilpailun yhteydessä todettujen sääntöjenvastaisuuksien johdosta nimittävä viranomainen antoi välittömästi määräyksen hallinnollisen tutkimuksen aloittamisesta asian selvittämiseksi. Hallinnollisen tutkimuksen tulosten perusteella nimittävä viranomainen teki asian vakavuuden vuoksi 28. lokakuuta 1998 päivätyllä kirjeellä Brysselin yleiselle syyttäjälle "X:ää" vastaan osoitetun kantelun, joka koskee avoimen kilpailun COM/A/12 yhteydessä havaittuja petoksia ja sääntöjenvastaisuuksia. Hallinnollisessa tutkimuksessa ei tullut esiin riittävästi todisteita, joiden perusteella voitaisiin aloittaa jotakuta virkamiestä koskeva kurinpitomenettely. Kyseisten tapahtumien perusteella ei liioin katsottu tarpeelliseksi aloittaa petostentorjunnan koordinoinnista vastaavan erityisryhmän (UCLAF) tutkimuksia. Nimittävän viranomaisen pyynnöstä hallinnollisen tutkimuksen suoritti kuitenkin eräs UCLAFin virkamies. Brysselin oikeusviranomaisten pyynnöstä kyseistä asiaa olisi käsiteltävä mahdollisimman luottamuksellisesti, jotta parhaillaan käynnissä olevat oikeudelliset tutkimukset voitaisiin suorittaa häiriöttä. Oikeusviranomaiset ovat niin ikään pyytäneet asiaa koskevien komission sisäisten tutkimusten keskeyttämistä, kunnes oikeusviranomaiset ovat valmiit puuttumaan asiaan. Henkilöstöasioista vastaava komission jäsen ilmoitti tilanteesta parlamentille talousarvion valvontavaliokunnan istunnossa 25. marraskuuta 1998. Komission tiedossa ei ole, että tutkimuksissa olisi missään vaiheessa tullut esiin jonkun komission jäsenen kabinetin henkilöstön olleen osallisena jutussa. Komissio antaa parlamentille täyden selonteon asiasta heti kun parhaillaan vireillä olevat menettelyt on saatettu päätökseen.